Αυτοκινητοβιομηχανία Ελλάδος

Η Αυτοκινητοβιομηχανία Ελλάδος ιδρύθηκε στην Αθήνα το 1975 από μια ομάδα Eλλήνων επιχειρηματιών, περιλαμβανομένων των ιδιοκτητών της εισαγωγικής της Fiat στην Ελλάδα.

 Ιστορία 
Η νέα εταιρεία έκανε μια μάλλον φιλόδοξη εμφάνιση στον ελληνικό τύπο, ανακοινώνοντας την παραγωγή του ελληνικού αυτοκινήτου με το όνομα Mini Jeep Scout 127, ενός οχήματος βασισμένου στο Fiat 127.

Στην πραγματικότητα, το αυτοκίνητο δεν ήταν "ελληνικό", αφού παραγόταν κάτω από άδεια της ιταλικής εταιρείας Fissore (η οποία, με τη σειρά της, είχε αποκτήσει το σχέδιο από έναν άλλο Iταλό αμαξοποιό). Τα περισσότερα μέρη εισάγονταν από την Ιταλία και συναρμολογούνταν, ενώ  η εταιρεία ξεκίνησε την λειτουργία της σε μια μικρή μονάδα. Τέλος, το εμπορικό σήμα Mini Jeep εμφανιζόταν μόνο τυπικά (και αυτό μόνο για ένα σύντομο χρονικό διάστημα, δεδομένου ότι θα μπορούσε να υπάρξει σύγκρουση για τα δικαιώματα στο όνομα με την αμερικανική Jeep), ενώ το όχημα έφερε το λογότυπο της Fiat.

Παρ ' όλα αυτά, η πορεία του Scout 127 ήταν αρκετά επιτυχής. Αυτό το είδος "έξυπνου" αυτοκινήτου ήταν κατάλληλο για την ελληνική αγορά. Μπορούσε να χρησιμοποιηθεί ως επαγγελματικό όχημα, καθώς και ως επιβατικό αυτοκίνητο (με ορισμένες δυνατότητες εκτός δρόμου), ενώ ο σχεδιασμός του παρέπεμπε σε ένα μοντέρνο "αυτοκίνητο ελεύθερου χρόνου". Το πιο σημαντικό, όμως, ήταν μια διάταξη του Ελληνικού νόμου που κατηγοριοποιούσε τέτοια αυτοκίνητα ως "επαγγελματικά οχήματα". Έτσι, η Αυτοκινητοβιομηχανία Ελλάδος ήταν η δεύτερη (μετά από τη Namco) ελληνική εταιρεία που εισήγαγε στην αγορά παρόμοια αυτοκίνητα. 

Καθώς η ζήτηση για το αυτοκίνητο αυξήθηκε, η εταιρεία δημιούργησε ένα μεγαλύτερο εργοστάσιο στην Θήβα το 1978, ενώ το τοπικό περιεχόμενο σταδιακά αυξήθηκε, φθάνοντας σχεδόν στο 50%. Το Scout 127 (το οποίο εν τω μεταξύ μετονομάστηκε σε Amico 127) σταδιακά εκσυγχρονίσθηκε από την εταιρεία, η οποία παρουσίασε επίσης μια έκδοση-φορτηγάκι. Το 1978 η Αυτοκινητοβιομηχανία Ελλάδος ξεκίνησε την παραγωγή του (επίσης ιταλικής σχεδίασης) Poker 126, ακολουθώντας παρόμοια φιλοσοφία, βασισμένου στο Fiat 126 (το συγκεκριμένο αυτοκίνητο δεν ήταν τόσο επιτυχημένο, καθώς πούλησε μόνο 253 κομμάτια). Επιπλέον, η εταιρεία συναρμολόγησε αριθμό άλλων μοντέλων, περιλαμβανομένων των Fiat 238 και των φορτηγών Fiat 900T. 

Ωστόσο, από το 1984, η αγορά για τα "τζιποειδή" αυτοκίνητα έπεσε δραματικά, μετά από μια αλλαγή στην ελληνική νομοθεσία (η οποία είχε ερμηνευθεί με τρόπους να επέτρεπαν πολυτελή SUV να μπορούν να χαρακτηρίζονται ως "φορτηγά"). Αυτή η εξέλιξη ήταν καταστροφική για τις περισσότερες ελληνικές εταιρείες που παρήγαγαν τέτοια οχήματα, περιλαμβανομένης και της Αυτοκινητοβιομηχανίας Ελλάδος. Η εταιρεία διέκοψε τη λειτουργία της, αφού είχαν παραχθεί 6.620 οχήματα, με τη συντριπτική πλειοψηφία (6.021) να είναι Scout/Amico 127. Οι εγκαταστάσεις αποκτήθηκαν το 1988 από την Αυτομηχανική, μια εταιρεία που ιδρύθηκε το 1979 από πρώην στελέχη της Αυτοκινητοβιομηχανίας Ελλάδος.

 Πηγές 
 Λ.Σ. Σκαρτσής και Γ.Α. Αβραμίδης, "Made in Greece", Typorama, Πάτρα (2003) ISBN 960-7620-30-5 (επανεκδόθηκε από το Επιστημονικό Πάρκο Πατρών το 2007)
 L.S. Skartsis, "Greek Vehicle & Machine Manufacturers 1800 to present: A Pictorial History", Marathon (2012) ISBN 978-960-93-4452-4 (eBook)
 Ε. Ρούπα and Ε. Χεκίμογλου, "Η ιστορία του αυτοκινήτου στην Ελλάδα", Εκδόσεις ΚΕΡΚΥΡΑ - Economia, Αθήνα (2009) ISBN 978-960-8386-95-2
 "35 Χρόνια 4 Τροχοί" (συλλεκτική έκδοση), Τεχνικές Εκδόσεις, Αθήνα (2004) ISBN 960-88350-0-3

 Εξωτερικοί σύνδεσμοι 
 Site with car brochures, including A Ellados Fiat 127 Amico 

Κατηγορία:Πρώην ελληνικές αυτοκινητοβιομηχανίες